VENDIM
Nr. 13, datë 20.1.2021

MBI RINOVIMIN E LICENCËS SË SHOQËRISË “ENERGY SUPPLY - AL” SHPK, NR. 115/309, SERIA T11/T15, NË VEPRIMTARINË E TREGTIMIT TË ENERGJISË ELEKTRIKE, MIRATUAR ME VENDIMIN E BORDIT TË KOMISIONERËVE NR. 6, DATË 2.2.2011 DHE RINOVUAR ME VENDIMIN NR. 122, DATË 14.10.2015

Në mbështetje të nenit 16 dhe nenit 37, pika 2, germa “d”, të ligjit nr. 43/2015, “Për sektorin e energjisë elektrike”, të ndryshuar; të nenit 4, pika 1, germa “e”; të nenit 5, pika 1, germa “e”; të nenit 8, 9, 13 dhe nenit 16, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, të ndryshuar, si dhe të nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016; Bordi i Entit Rregullator të Energjisë (ERE), në mbledhjen e datës 20.1.2021, mbasi shqyrtoi relacionin nr. 9/3 prot., datë 14.1.2021, të përgatitur nga Drejtoria e Licencimit, Autorizimeve dhe Mbikëqyrjes, mbi kërkesën e shoqërisë “Energy Supply - AL” sh.p.k., për rinovimin e licencës në veprimtarinë e tregtimit të energjisë elektrike, 
konstatoi se:
- Bordi i ERE-s, me vendimin nr. 195, datë 26.11.2020, vendosi të fillojë procedurën për rinovimin e licencës së shoqërisë “Energy Supply - AL” sh.p.k., nr. 115/309, seria T11/T15, në veprimtarinë e tregtimit të energjisë elektrike, të miratuar me vendimin e Bordit nr. 6, datë 2.2.2011, dhe rinovuar me vendimin e Bordit nr. 122, datë 14.10.2015, për një afat 5-vjeçar, duke filluar nga data 4.2.2021.
- Në vijim të kësaj vendimmarrje u krye njoftimi në median e shkruar me nr. 62/39 prot., datë 28.11.2020, dhe në përfundim të afatit të përcaktuar në nenin 10, pika 11, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, më 10.12.2020, nuk rezultoi të ketë vërejtje apo ankesa nga palët e treta, lidhur me aplikimin e bërë nga shoqëria “Energy Supply - AL” sh.p.k. 
- Me vendimin e Bordit të ERE-s nr. 248, datë 21.12.2020, u vendos të zgjatet me 20 ditë pune afati i vendimmarrjes në lidhje me kërkesën e shoqërisë “Energy Supply - AL” sh.p.k., për rinovimin e licencës nr. 115/309, seria T11/T15, në veprimtarinë e tregtimit të energjisë elektrike.
- ERE njoftoi shoqërinë për vendimin e Bordit nr. 248/2020, nëpërmjet shkresës nr. 1185/3 prot., datë 23.12.2020, duke i risjellë sërish në vëmendje plotësimin e dokumentacionit të konstatuar të munguar apo informacionit shtesë.
- Me email-in e datës 25.12.2020 dhe 31.12.2020, shoqëria ka depozituar në ERE dokumentacionin përkatës.
- Shoqëria ka kryer pagesën e aplikimit në ERE, sipas përcaktimeve të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, rezulton se shoqëria “Energy Supply - AL” sh.p.k. ka kryer të gjitha pagesat e rregullimit ndër vite dhe për vitin 2019, ndaj ERE-s.
Dokumentacioni i aplikimit është kryesisht i plotësuar dhe dokumentacioni që mbetet ende pa u plotësuar apo i vlerësuar si i plotësuar pjesërisht nga ana e shoqërisë është si vijon:
Dokumentet juridike, administrative dhe pronësore:
Neni 9, pika 2:
- germa “d” (Vërtetim që shoqëria dhe drejtuesit kryesorë të saj në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata). Plotësuar pjesërisht.
- Shoqëria duhet të depozitojë në ERE vërtetimet përkatëse të përfaqësuesit me prokurë.
Neni 16, pika 1:
- Dokumentet financiare dhe fiskale, sipas nenit 9, pika 3:
- germa “c” (Dokumente që vërtetojnë aftësinë dhe/ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera, etj.) Plotësuar pjesërisht.
- Dokumentacioni i depozituar nga shoqëria nuk plotëson tërësisht kërkesat e kësaj pike të rregullores, pasi nuk është i shoqëruar me dokumentacionin vërtetues ku të shprehen qartë vlerat monetare, aftësia paguese e shoqërisë mëmë që ka marrë përsipër të paguajë detyrimet e shoqërisë “Energy Supply - AL” sh.p.k. apo struktura e financimit.
- Dokumentacioni teknik për veprimtarinë e tregtimit të energjisë elektrike:
Neni 9, pika 4.8:
- germa “b” (Kapitali financiar (i shprehur në vlera monetare) i parashikuar për ushtrimin e kësaj veprimtarie, i shoqëruar me vërtetim nga banka apo institucione të tjera financiare të njohura me ligj). Plotësuar pjesërisht. 
- Shoqëria ka deklaruar kapitalin e parashikuar për ushtrimin e veprimtarisë dhe të gjitha garancitë dhe deklarimet financiare në rast se do të duhen do të paraqiten nga Banka dhe nga shoqëria mëmë “Energy Supply EOOD” Bullgari.
- Sa konstatuar, dokumentacioni i paraqitur nga shoqëria në vijim të këtij planifikimi nuk plotëson tërësisht kërkesat e kësaj pike të rregullores, pasi nuk është i shoqëruar me dokumentacion vërtetues të aftësisë paguese apo disponimit të kësaj shume nga shoqëria mëmë e cila ka marrë përsipër të paguajë detyrimet e shoqërisë “Energy Supply – AL” sh.p.k.
- Për dokumentacionin e konstatuar si më sipër, duke marrë parasysh dhe rrethanat dhe kufizimet e krijuara për shkak të pandemisë COVID-19, siç edhe bërë me dije nga shoqëria se për shkak të pamundësisë së lëvizjes dhe depozitimit të çdo dokumenti të munguar, do t’i lihet kusht shoqërisë që ta plotësojë atë përpara fillimit të ushtrimit të veprimtarisë së licencuar.
Për gjithë sa më sipër cituar, Bordi i ERE-s

VENDOSI:

1. Të rinovojë licencën e shoqërisë “Energy Supply - AL” sh.p.k., me nr. 115/309, seria T11/T15, të shoqërisë “Energy Supply - AL” sh.p.k., në veprimtarinë e tregtimit energjisë elektrike, të miratuar me vendimin e Bordit nr. 6, datë 2.2.2011 dhe të rinovuar me vendimin e Bordit nr. 122, datë 14.10.2015, për një afat 5-vjeçar, duke filluar nga data 4.2.2021, me kusht që përpara fillimit të ushtrimit të veprimtarisë së licencuar, të depozitojë në ERE:
a) vërtetimet përkatëse të gjykatës dhe prokurorisë për përfaqësuesin me prokurë;
[bookmark: _GoBack]b) dokumentacion vërtetues ku të shprehen qartë vlerat monetare dhe aftësia paguese e shoqërisë mëmë që ka marrë përsipër të mbështesë shoqërinë “Energy Supply – AL” sh.p.k., apo strukturën e financimit.
2. Ky vendim është objekt rishikimi nga ERE, pasi të analizohet dokumentacioni i përcjellë nga shoqëria, sipas kërkesave të pikës 1, të këtij vendimi. 
[bookmark: _Hlk62472626]3. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

